讀蕭何傳有感
作者：張鎡
朝代：宋

paragraphs: 漢祖肇炎圖，三傑咸輔翼。
功成及酬賞，相國獨第一。
發蹤指示語，誰曰匪其實。
焉知英主心，方謹操縱術。
勳高疑益深，固異亭長日。
守關忠弗念，置衛防百出。
堂堂明且審，自計亦無失。
護軍給餉饋，入秦收圖籍。
用智既有餘，保身豈難必。
遜封散宏財，非真召平力。
汙名起田宅，猶愈受斧鑕。
終加恭謹辭，賢哉史臣筆。